**Клара Қабылғазина**

Клара Қабылғазина -Шығыс Қазақстан облысы,Тарбағатай ауданы, Жалғызтал ауылында дүниеге келген.1966 жылы "Ұласты" ауылындағы В.И.Ленин атындағы орта мектепті бітіріп, сол тұстағы КПСС -тің Қазақстандағы қой басын 50 млн-ға жеткізу туралы қаулысы бойынша комсомол-жастар бригадасында қалып, екі жыл өндірісте жұмыс атқарады.

С.М.Киров атындағы Қазақ Мемлекеттік университетінің журналистика факультетіне 1968 жылы түсіп, 1973 жылы бітірген. 1973-75 жж. жолдамамен Алматы облысы, Іле аудандық газетінде әдеби қызметкер болып жұмысқа кіреді, 1976-79 жж. республикалық «Социалистік Қазақстан» газетінде меншікті тілшілер бөлімінің қызметкері, 1980-81 жж. Қазақ телевизиясы қызметкері,1981-82 жж. Алматы Жоғары партия мектебінде оқытушы,, 1982 жылдан бері әл Фараби атындағы Мемлекеттік университетте баспасөз кабинетінің меңгерушісі, аға оқытушы, доценттік қызметтерде болды, республикалық «Арай» жастар журналының Бас редакторлығы қызметін қосымша атқарды. Жалпы жұмыс өтілі 52 жыл, соның ішінде әл Фараби атындағы ҚазҰУ-да 37 жыл .

 Клара Қабылғазина журналистика саласынан кандидаттық диссертация қорғаған. Филология ғылымдарының кандидаты (Ph.D) дәрежесі берілді және ассоцир профессор ғылыми атағына ие болды (ЖАК куәлігі № 0000119). Бүгінде әл Фараби атындағы Қазақ Ұлттық университетінде , журналистика факультетінің «Баспасөз және электронды БАҚ» кафедрасында профессор м.а. қызметінде. Университет деңгейінде хабар тарататын «әл Фараби» радиосының жетекшісі. Университет өміріндегі қоғамдық жұмыстарға белсене араласады.

 К.Қабылғазина 2 электронды оқулық, 5 оқу құралын, 1 оқулық (ҚР БҒМ грифімен ) жазған. Қазақстан Республикасы Білім және Ғылым Министрлігінің бағдарламасы бойынша шыққан «Радиожурналистика» атты оқулықтың үш тарауын , ҚР Мәдениет және ақпарат министрлігі, Ақпарат және мұрағат комитетінің бағдарламасы бойынша шыққан «Қазақ журналистикасы» атты үш томдықтың бір тарауын дайындаған, бірнеше типтік бағдарламалар шығарған. Екі жүздей ғылыми, публицистикалық мақалалардың авторы.

Ол . Қазақстан Республикасы Журналистер Академиясының дипломымен, Құрмет грамоталарымен, "ҚазҰУ 80 ж." мерекелік медальімен марапатталған және «ҚазҰУ-нің үздік оқытушысы» атағының иегері. Көркем прозамен шұғылданады, жас ұрпаққа үлгі – тәрбиені насихаттайтын әңгіме, новеллалары республикалық басылым беттерінде жарияланып тұрады. К.Қабылғазина туралы мемлекеттік тапсырыс бойынша СТВ арнасында «Қоғам және әйел» бағдарламасы бойынша деректі сюжет жасалған, «Қазақстан» арнасында жеке бағдарлама арналған («Сырғалым»), «Білім», «Мәдениет», «Асыл арна» және «Хабар» , «Еуразия» арналарында сюжеттер түсірілген, БАҚ беттерінде мақалалар жарияланған, «Қазақстан ғалымдары», Шығыс Қазақстан облыстық энциклопедияларына және «Аманат» атты ҚазҰУ жинағына енген.Өмірлік ұстанымы: шыншылдық, адалдық, турашылдық және шәкірттен талап ету үшін ұстаз өзі өнеге көрсетуі керек.

Клара Қабылғазина үлгілі шаңырақ иесі, төрт баланы тәрбиелеп өсірген ана,әже. Қызы – медицина ғылымдарының кандидаты, С.Асфендияров атындағы медициналық университет доценті, екі ұлы заң қызметкері, кішісі компьютерлік модельдеу маманы, математик.

.